Kovsies vervroeg ook resesFoto: UV/Facebook Lacea Loader, woordvoerder van die universiteit, het gesê daar is, in oorleg met die studenteleierskap en ná sorgvuldige beoordeling van bedryfskwessies op al drie kampusse, ooreengekom alle klasse, toetse en opdragte word tot Vrydag 7 Oktober opgeskort. “Dit beteken dat die universiteit van Woensdag 28 September tot 7 Oktober vir ŉ verlengde vakansie sluit. Die akademiese program sal op Maandag 10 Oktober 2016 hervat.” Loader het gesê dit sal die universiteit die geleentheid bied om, in samewerking met die studenteleierskap, akademiese en steunpersoneel, asook die groter gemeenskap, eensgesindheid te toon ter ondersteuning van gratis onderwys vir die armes en die ontbrekende middelgroep. “Die administrasie van die universiteit sal op Donderdag 29 September voortgaan en personeel sal toegang tot hul kantore hê om die bykomende akademiese ondersteuning vir studente te beplan, om die herskedulering van die akademiese kalender te oorweeg, om met die departement van hoër onderwys en opleiding oor die studente se eise te gesels en om met steundienste voort te gaan tydens die verlengde vakansie.” Volgens Loader sal die universiteitsbestuur en studenteleierskap ook in die volgende drie dae by gesprekke betrokke wees om ŉ platform te skep wat bevorderlik is vir voortgesette samewerking tussen studente en die universiteitsleierskap. “Die opskorting van toetse, klasse en opdragte sal ook tyd bied vir studenteleierskap en die universiteitsbestuur om oor ŉ sosiale kompak en etiese kode vir protesoptrede ooreen te kom en dit te onderteken.” Betogende studente het Dinsdag ander studente en personeel geïntimideer en veiligheidspersoneel met geweld van die Qwaqwa-kampus verwyder. “Universiteitseiendom is ook aan die brand gesteek. In die lig van ons verbintenis tot die veiligheid van personeel, studente en universiteitseiendom op die kampus, was dit nodig om die kampus en koshuise onmiddellik te ontruim. Koshuisstudente mag egter tot Woensdagmiddag op die kampus aanbly.” Die universiteitsleierskap het weereens sy steun vir ŉ nasionale beleid van gratis onderrig vir die armes en ontbrekende middelgroep benadruk en sy steun vir vreedsame protes oor sake wat vir sy studente van belang is, beklemtoon. “Ons verstaan ook die frustrasie van baie studente en hul ouers/voogde met betrekking tot die sluiting van die kampusse en die impak wat dit op akademiese personeel, personeel in die steundienste, ons veiligheidspersoneel, onderrig, leer, projekte, opdragte, lesings, toetse, veldwerk, administratiewe steundienste en die akademiese kalender oor die algemeen het en verbind ons daartoe om alles in ons vermoë te doen om die lewering van gehalte-onderrig aan al ons studente onder moeilike omstandighede te verseker.”